KOMISIJOS REGLAMENTAS (EB) Nr. 78/2005
2005 m. sausio 19 d.
iš dalies keičiantis Reglamento (EB) Nr. 466/2001 nuostatas dėl sunkiųjų metalų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras maisto teršalams (1), ypač į jo 2 straipsnio 3 dalį,
pasikonsultavusi su Maisto produktų moksliniu komitetu ir Europos maisto saugos agentūra,
kadangi:
(1)
Komisijos reglamentas (EB) Nr. 466/2001 (2) nustato didžiausias leidžiamas tam tikrų teršalų koncentracijas maisto produktuose. Šiomis priemonėmis, kaip specialiai iš dalies pakeista Komisijos reglamentu (EB) Nr. 221/2002 (3), apimami didžiausi sunkiųjų metalų: švino, kadmio ir gyvsidabrio - kiekiai.
(2)
Siekiant apsaugoti visuomenės sveikatą, reikia išlaikyti tokius teršalų kiekius, kurie nekeltų pavojaus sveikatai. Didžiausi švino, kadmio ir gyvsidabrio kiekiai turi būti saugūs ir kiek įmanoma sumažinti (ALARA), remiantis geros gamybos ir žemės ūkio bei žuvininkystės praktika. Dėl šių tam tikro maisto teršalų reikia peržiūrėti Reglamento (EB) Nr. 466/2001 I priedo atitinkamas nuostatas, vadovaujantis nauja informacija dėl siektinų didžiausių kiekių tam tikrų rūšių vandens gyvūnuose. Peržiūrėtos nuostatos yra labai svarbios vartotojų sveikatos apsaugai.
(3)
Reikėtų atitinkamai iš dalies pakeisti Reglamentą (EB) Nr. 466/2001.
(4)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 466/2001 I priedas iš dalies keičiamas taip, kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 19 d.